Kickoff nowego dłujkocasowego slěźaŕskego projekta k serbskim aspektam Dolnołužyskeje kulturneje krajiny
31. awgusta jo se prědny raz zmakał kompletny team na tak pomjenjony “kickoff” nowego dłujkocasowego projekta na Serbskem instituśe, kótaregož połny titel zni: “Digitalny portal k serbskim a łužyskim rěcnym a kulturnym krajinam”. Oficielny zachopjeńk togo projekta jo był na 1. juliju 2022.
We tom projekśe dej serbske kulturne derbstwo w Dolnej Łužycy se wobšyrnje a digitalnje registrěrowaś, wopisaś a slědkoju we wěcejrěcnem online-portalu pśedstajiś. Głowne wótmyslenje projekta jo wědomnostne zběranje datow, jich wobźěłanje kaž teke prezentacija informacijow k serbskim aspektam Dolnołužyskeje kulturneje krajiny ‒ za wědomnostniki, ale teke za interesěrowane luźe a regionalne aktery na pśikład na pólu kulturnego źěła towaristwow, kulturnego kubłanja, kulturnego turizma a kulturnego a kreatiwnego góspodaŕstwa. Na ten part dej serbske rěcne a kulturne derbstwo regiona se widobnjejše wucyniś a tejerownosći se wuchowaś za pśiduce generacije a k jich wužytkoju jim k dispoziciji stojaś.
“Toś ten dłujkocasowy projekt ma ‒ glědajucy na rozměru inwentarizacije a na cas traśa ‒ charakter akademiskego projekta a wón wótwórijo nam móžnosć systematiskego a wobšyrnego zběranja datow. Ja se kradu wjaselim, až jo se raźiło, jen pśez Bramborske projekty k strukturnej změnje zmóžniś”, měni direktor instituta dr. Hauke Bartels. “My se togodla buźomy nejpjerwjej na Dolnu Łužycu koncentrěrowaś, derje wěźecy, až rozšyrjenje projekta wó Górnu Łužycu by było wjelgin wažne, a my buźomy se wó spěchowańske srědnosći za to pilnowaś”.
Team, wobstojecy z jadnab 15 wědomnostnikow/-nicow a projektowych sobuźěłaśerjow/-ŕkow, buźo ten wjeliki projekt nejpjerwjej we pěśich tematiskich źělbach wobźěłaś (“Serbske elementy rěcneje krajiny Dolna Łužyca”, “Serbske swójske mjenja w Dolnej Łužycy”, “Dolnoserbske pismojstwo”, “Materielne znankstwa serbskeje kultury w Dolnej Łužycy” a “Praktiki imaterielnego kulturnego derbstwa w Dolnej Łužycy”). Teke elementy tak pomjenjoneje citizen science deje se nałožyś, aby aktiwne interesěrowane luźe na měsće zapśěgnuli, na pśikład hobby-slěźarje na pólu mjenjowědy.
Projekt słuša k šesćim serbskim projektam w kraju Bramborska, kótarež se spěchuju ze zwězkowego spěchowańskego programa “Serbska rěc a kultura we procesu strukturneje změny” (glej medijowu powěsć MWFK/SI ze 16.7.2021). Wón jo drugi projekt z togo gjarnca na instituśe, pósporomje załoženja nowego wótźělenja za regionalne wuwiśe a woplěwanje mjeńšynow. Spěchowańske pjenjeze zastoj Załožba za serbski lud. Projekt dej se spěchowaś až do lěta 2031, z 550.000 euro k lětu.
Pśidatne informacije:
- pśigrono Zwězka k jěsnjejšemu zachopjeńkoju projektow strukturneje změny, medijowa informacija Załožby za serbski lud z 30.6.22
- projektowe wopisanje
szl_Latn szl_Latn szl_Latn ces_Latn pol_Latn szl_Latn slv_Latn szl_Latn pol_Latn